पाएं अपने शहर की ताज़ा ख़बरें और फ्री ई-पेपरडाउनलोड करें
लॉकडाउन लगने से पहले करनाल अनाजमंडी से बाहर खड़ी यूपी की करीब 150 ट्रैक्टर-ट्राॅलियों में हजारों क्विंटल गेहूं चोरी छिपे शुक्रवार रात को मंडी के अंदर घुसा दिया गया। असल में मंडी के अधिकारी शुक्रवार रात को मंडी में निगरानी रखने के लिए स्टाफ की ड्यूटी लगाना भूल गए। जबकि शुक्रवार को दिन में ही अधिकारियों ने मंडी में चल रहा फर्जीवाड़ा पकड़ा था।
इसके बाद भी लापरवाही बरतते हुए मार्केट कमेटी अधिकारियों ने रात को मंडी को ऑपन छोड़ दिया। इसका फायदा कुछ ट्रेडर्स उठा गए। इस फर्जीवाड़े को रोकने की बजाए मार्केट कमेटी के अधिकारी पर्दा डालने में लगे हैं और ट्रेडिंग करने वाले व्यापारियों को रास्ता बता रहे हैं।
करनाल मंडी में सेक्रेटरी सुरेंद्र सिंह का भी इसी तरह की लापरवाही में तबादला किया गया और अतिरिक्त चार्ज सेक्रेटरी हकीकत कादियान को दिया गया तो वह भी स्टाफ की रात को ड्यूटी नहीं लगा रहे हैं। ऐसे में सवाल उठ रहे हैं कि आखिरकार इन अधिकारियों काे सरकार का नुकसान करके क्या फायदा होगा।
कोविड के चलते व्यस्त जिला प्रशासन की मजबूरियों का फायदा संबंधित अधिकारी उठा रहे हैं। मार्केट कमेटी के अधिकारी एवं स्टाफ की लापरवाही ही रही कि औसत से ज्यादा गेहूं खरीद दी गई और सरकारी एजेंसियों के पास बारदाना ही खत्म हो गया। इस यूपी वाली गेहूं से सरकारी खरीद एजेंसियों के कट्टों में बगैर गेटपास का गेहूं डाला जा रहा है।
यह फर्जीवाड़ा पकड़ा जा चुका है। लेकिन कार्रवाई नहीं करने के पीछे भ्रष्टाचार के आरोप लग रहे हैं। डीसी निशांत कुमार यादव का कहना है कि जो भ्रष्टाचार करेगा, वही फंसेगा। हर पहलू पर मंडी में पहुंच रही गेहूं की जांच की जाएगी। लापरवाही सहन नहीं की जाएगी। वह हर स्थिति पर नजर रखे हुए हैं।
करनाल अनाजमंडी में हर सीजन में गड़बड़ के आरोप लगते हैं। इस बार अधिकारियों ने खुलेआम फर्जीवाड़ा करना शुरू कर दिया। यूपी के गेहूं को सस्ते में लेकर सरकार को ही पूरे दाम पर बेच देते थे। इस गड़बड़ को नजरअंदाज करने पर संबंधित विभाग के कुछ अधिकारी एवं कर्मचारियों को मुनाफा जाता है। इस कारण यह लगातार लापरवाही बरतने से बाज नहीं आ रहे हैं।
इन अधिकारियों को विभाग की कार्रवाई का डर नहीं है। क्योंकि ट्रेडिंग करने वाले व्यापारी मोटा मुनाफा देते हैं। यही कारण था कि तत्कालीन सेक्रेटरी सुरेंद्र सिंह और घरौंडा के सेक्रेटरी पर गाज गिरी। विभाग के अधिकारियों का कहना है कि इसमें असिस्टेंट सेक्रेटरी समेत करनाल मंडी में कई सालों से एक ही सीट पर आसीन रहने से उन्हें हर गड़बड़ का पता है।
गेटपास एडवांस कटवा गए, अब गेहूं कर रहे हैं पूरा
ब्लैक मार्केटिंग करने वाले कुछ व्यापारी मिलीभगत से एडवांस गेटपास कटवा चुके हैं। उस गेहूं को पूरा करने के लिए यूपी का गेहूं चोरी छिपे सरकारी कट्टों में तोलने में लगे हैं। इसके अलावा यूपी का काफी संख्या में एडवांस गेटपास कटवा दिए गए हैं। इस कारण हरियाणा का गेटपास शेष बच गया।
अब यूपी के किसानों को गेटपास नहीं मिल रहा है। इसलिए 12 लाख 40 हजार क्विंटल से करनाल मंडी में इस सीजन में 14 लाख क्विंटल पार कर चुकी है। अब यूपी का पोर्टल ऑपन करते हैं तो ट्रेडिंग करने वालों को एक और रास्ता मिल जाएगा। गेटपास के दौरान के किसान और उसकी ट्राली के हिसाब से पता लगा लें कि यह हरियाणा की है या यूपी की, फर्जीवाड़े से पर्दा उठ जाएगा।
कुछ ट्रेडर्स ब्लैक मार्केटिंग कर मुनाफा कमाते हैं : डीसी
डीसी निशांत कुमार यादव ने बताया कि एक शिकायत मिली थी कि करनाल और घरौंडा मंडी में यूपी व अन्य जगह से कुछ ट्रेडर्स गेहूं लेकर आ रहे हैं। प्राथमिक जांच में कुछ बातें सच मिली । इस कारण हेड ऑफिस ने करनाल और घरौंडा मंडी के सेक्रेटरी का तबादला कर दिया है। दूसरे राज्य का गेहूं लेकर कुछ ट्रेडर्स हैं, जो ब्लैक मार्केटिंग करके मुनाफा कमाते हैं। हम एचसीएस एवं अन्य अधिकारियों की ड्यूटी लगाकर मंडी में रखे स्टॉकों को चेक करवाएंगे।
शुक्रवार रात को करनाल अनाजमंडी में स्टाफ की ड्यूटी नहीं लगाई गई। इस कारण मंडी से बाहर खड़ी यूपी के अनाज की ट्रैक्टर-ट्राॅलियां मंडी के अंदर गई हैं। व्यवस्था को सुधारने में लगे हुए हैं।
-हकीकत कादियान, सेक्रेटरी, करनाल अनाजमंडी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva bho_Deva zho_Hant eng_Latn